নোয়াখালী প্রতিনিধি ৭:১২ অপরাহ্ণ, ফেব্রুয়ারি ২৮, ২০২০
নোয়াখালী জেলা শহরে সড়ক দুর্ঘটনায় সদর উপজেলা শিক্ষা অফিসার মো. জসীম উদ্দীন শেখ (৪৬) নিহত হয়েছেন।
শুক্রবার (২৮ ফেব্রুয়ারি) দুর্ঘটনার পর উন্নত চিকিৎসার জন্য রাজধানীর স্কয়ার হসপিটালে নিয়ে গেলে বিকালে কর্তব্যরত চিকিৎসক তাকে মৃত ঘোষণা করেন।
এর আগে শুক্রবার সকাল সাড়ে ১১টায় জেলা শহরের মাইজদী পৌরবাজার এলাকায় সিএনজি চালিত অটোরিকশার সাথে রিকশার ধাক্কা লেগে মাথায় মারাত্মক আঘাত পান জামাল।
জসীম উদ্দীন শেখ উপজেলা শিক্ষা অফিসার হিসেবে সদর উপজেলায় ২০১৫ সালের অক্টোবর মাসে যোগদান করেন। তার বাড়ি লক্ষ্মীপুর জেলার রামগঞ্জ উপজেলায়।
সদর উপজেলা নির্বাহী অফিসার মো.আরিফুল ইসলাম সরদার জানান, জসীম উদ্দীন শেখ সকালে মাইজদী পৌরবাজারে বাজার করতে যান। সেখান থেকে রিকশায় বাসায় ফেরার পথে পিছন থেকে একটি সিএনজি চালিত অটোরিকশা ধাক্কা দিলে তিনি রিকশা থেকে ছিটকে পড়ে মাথায় মারাত্মক আঘাত পান।
পরে স্থানীয়রা জসীমকে উদ্ধার করে নোয়াখালী জেনারেল হাসপাতালে নিয়ে যায়। সেখানে অবস্থার অবনতি হলে তাকে উন্নত চিকিৎসার জন্য ঢাকার স্কয়ার হসপিটালে নিয়ে গেলে বিকাল ৫ টায় কর্তব্যরত চিকিৎসক তাকে মৃত ঘোষণা করেন।